Go sa kgathalesege gore barutisi ba tsa boitekanelo ba reng ka yoga ga e felele fela ka go itshidila mmele. Buka e e reng, Hindu Manners, Customs and Ceremonies e tlotla ka se se neng sa diragalela batho ba ba neng ba le basha mo kobamelong ya yoga ba ba neng ba rutwa ke morutisi wa yone. Mongwe wa bone o nopolwa a re: “Ke ne ka dira selo se motho a ka se kang a kgona go se dira sa go nna lobaka lo loleele ka mo nka kgonang ka gone ke sa heme, mme ke ne ke hema fela fa ke utlwa gore ke tloga ke idibala. . . . Nako nngwe go le sethoboloko, ke fa ke akanya gore ke bone ngwedi e e phatsimang e go neng go lebega e akgaakgegela mo matlhakoreng otlhe. Nako nngwe gape ke ne ke ikakanya ke bipilwe ke lefifi le lentshontsho go le motshegare. Morutisi wa me . . . o ne a itumela thata fa ke mmolelela dipono tse ke di boneng. . . . O ne a ntlhomamisetsa gore go ise go ye kae, ke tla diragalelwa ke dilo tse di gakgamatsang thata.” Monna wa bobedi o bolela jaana: “O ne a mpatelela go leba kwa loaping letsatsi le letsatsi ke sa bonye le fa e le go fetola tsela e ke neng ke dutse ka yone. . . . Ka dinako tse dingwe ke ne ke akanya gore ke bona ditlhase tsa molelo mo loaping; mme ka dinako tse dingwe e ne e kete ke bona dikgolokwe tsa molelo le masedi a mangwe. Morutisi wa me o ne a kgatlhwa thata ke tsela e ke neng ke atlegile ka yone.”